K. Sárközy, poslankyňa: (2003-12-16):
Spoločná správa Výboru Národnej rady Slovenskej republiky pre sociálne veci a bývanie k návrhu na voľbu zástupcov navrhnutých vládou Slovenskej republiky do Dozornej rady Sociálnej poisťovne a návrhu na voľbu zástupcov navrhnutých reprezentatívnymi  združeniami odborových zväzov a záujmovými združeniami občanov a navrhnutých  reprezentatívnymi združeniami zamestnávateľov do Dozornej rady Sociálnej poisťovne. Predseda Národnej rady Slovenskej republiky požiadal listom zo dňa 6. novembra 2003 ministra práce, sociálnych vecí a rodiny Slovenskej republiky, prezidenta Konfederácie odborových zväzov Slovenskej republiky a prezidenta Asociácie zamestnávateľských zväzov a združení v súlade s § 123 ods. 3 a ods. 4 zákona č. 461/2003 Z. z. zákona o sociálnom poistení o predloženie návrhu na voľbu členov Dozornej rady Sociálnej poisťovne z dôvodu ich vymenovania za členov Dozornej rady Sociálnej poisťovne podľa § 286 zákona č. 461/2003 Z. z. zákona o sociálnom poistení v termíne do 31. decembra 2003. Návrh na voľbu zástupcov navrhnutých vládou Slovenskej republiky do Dozornej rady Sociálnej poisťovne predložila Národnej rade Slovenskej republiky vláda. Návrh na voľbu zástupcov navrhnutých reprezentatívnymi združeniami odborových zväzov a záujmovými združeniami občanov do Dozornej rady Sociálnej poisťovne predložili Konfederácia odborových zväzov a Asociácia organizácie zdravotne postihnutých občanov. A návrh na voľbu zástupcov navrhnutých reprezentatívnymi združeniami zamestnávateľov do Dozornej rady Sociálnej poisťovne predložila Asociácia zamestnávateľských zväzov a združení Slovenskej republiky v súlade s § 123 ods. 3 zákona č. 461/2003 Z. z. zákona o sociálnom poistení. Predseda Národnej rady Slovenskej republiky rozhodnutím č. 488 z 5. decembra 2003 pridelil návrh na voľbu zástupcov navrhnutých vládou Slovenskej republiky do Dozornej rady Sociálnej poisťovne na prerokovanie Výboru Národnej rady Slovenskej republiky pre sociálne veci a bývanie. Návrh na voľbu zástupcov navrhnutých reprezentatívnymi združeniami odborových zväzov a záujmovými združeniami občanov a navrhnutých reprezentatívnymi združeniami zamestnávateľov do Dozornej rady Sociálnej poisťovne predkladá Národnej rade Slovenskej republiky Výbor Národnej rady Slovenskej republiky pre sociálne veci a bývanie, do pôsobnosti ktorého Sociálna poisťovňa patrí. Výbor Národnej rady Slovenskej republiky pre sociálne veci a bývanie prerokoval predložené návrhy na voľbu členov Dozornej rady Sociálnej poisťovne spoločne a konštatoval, že všetky spĺňajú podmienky stanovené § 123 ods. 5 zákona č. 461/2003 Z. z. o sociálnom poistení. Konštatoval, že bezúhonnosť navrhnutých zástupcov je preukázaná výpisom z registra trestov. Uznesením č. 181 z 9. decembra 2003 výbor súhlasil s predloženým návrhom na voľbu zástupcov navrhnutých vládou Slovenskej republiky do Dozornej rady Sociálnej poisťovne a návrhom na voľbu zástupcov navrhnutých reprezentatívnymi združeniami odborových zväzov a záujmovými združeniami občanov a navrhnutých reprezentatívnymi združeniami zamestnávateľov do Dozornej rady Sociálnej poisťovne. Výbor uvedeným uznesením odporúča Národnej rade Slovenskej republiky podľa § 123 ods. 4 zákona č. 461/2003 Z. z. o sociálnom poistení zvoliť do Dozornej rady Sociálnej poisťovne A. zástupcov navrhnutých vládou Slovenskej republiky, ako pred chvíľou povedal pán minister, Vladimíra Tvarošku, Michala Ondrejčáka, Annu Joštiakovú a Mareka Lendackého, 5. členom Dozornej rady Sociálnej poisťovne je zo zákona Ľudovít Kaník, minister práce, sociálnych vecí a rodiny Slovenskej republiky, ktorý je zo zákona jej predsedom, B. zástupcov navrhnutých reprezentatívnymi združeniami zamestnávateľov, a to Tomáša Malatinského, Antona Bubena, Ľudovíta Pausa, Václava Fabriciho a Rudolfa Janáča, C. 5 zástupcov navrhnutých reprezentatívnymi združeniami odborových zväzov a záujmovými združeniami občanov zo 6 predložených návrhov, ktorými sú Kamil Vajnorský, Monika Vrábľová, Dušan Barčík, Peter Gajdoš, Pavol Adámek a Anton Szalay. Výbor Národnej rady Slovenskej republiky pre sociálne veci a bývanie odporúča Národnej rade Slovenskej republiky, aby voľba členov Dozornej rady Sociálnej poisťovne sa konala verejným hlasovaním, a to spoločne o zástupcoch navrhnutých vládou Slovenskej republiky, osobitne o každom zástupcovi navrhnutom reprezentatívnymi združeniami zamestnávateľov a, po tretie, osobitne o každom zástupcovi navrhnutom reprezentatívnymi združeniami odborových zväzov a záujmovými združeniami občanov s tým, že za člena Dozornej rady Sociálnej poisťovne budú zvolení tí piati navrhnutí zástupcovia, ktorí získajú najvyšší počet potrebných hlasov, v prípade rovnakého počtu získaných hlasov voľba sa opakuje. Výbor odporúča Národnej rade Slovenskej republiky zohľadniť pri voľbe členov Dozornej rady Sociálnej poisťovne rovnomerné zastúpenie združení odborových zväzov a záujmových združení občanov. Vážený pán predseda, najprv dajte hlasovať o tom, že výbor pre sociálne veci a bývanie odporúča verejné hlasovanie.